Broj: 711-I-1003-M-39/21-03-19

Zagreb, 14. svibnja 2021.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/9. u daljnjem tekstu: ZSSI), **na zahtjev dužnosnika Grgice Benutića,** **zamjenika gradonačelnika Grada Kaštela,** za davanjem mišljenja Povjerenstva, na 126. sjednici, održanoj 14. svibnja 2021.g., daje sljedeće:

**MIŠLJENJE**

**Na temelju članka 20. stavka 3. ZSSI-a, a u svezi s člankom 14. stavkom 1. ZSSI-a, dužnosnik Grgica Benutić, zamjenik gradonačelnika Grada Kaštela ne može u razdoblju od 12 mjeseci od dana prestanka obnašanja iste dužnosti, obavljati funkciju člana Uprave trgovačkog društva Reciklator d.o.o.**

Obrazloženje

Zahtjev za davanjem mišljenja Povjerenstva podnio je dužnosnik Grgica Benutić, zamjenik gradonačelnika Grada Kaštela. U knjigama ulazne pošte zahtjev je zaprimljen pod poslovnim brojem 711-U-1714-M-39/21-01-4 dana 10. svibnja 2021.g., povodom kojeg se vodi predmet broj M-39/21.

Člankom 3. stavkom 1. podstavkom 39. ZSSI-a propisano je da su općinski načelnici, gradonačelnici i njihovi zamjenici dužnosnici u smislu navedenog Zakona, stoga je dužnosnik Grgica Benutić povodom obnašanja dužnosti zamjenika gradonačelnika Grada Kaštela obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva o tome može li se po prestanku mandata imenovati za člana Uprave u trgovačkom društvu Reciklator d.o.o. kao predstavnik Grada. Nadalje, dužnosnik navodi kako je Reciklator d.o.o. novoosnovana tvrtka koja se bavi obradom i zbrinjavanjem neopasnog otpada u kojoj bi Grad Kaštela trebao imati udio 25% i svog člana uprave koji bi taj posao obavljao bez nadoknade.

Člankom 14. stavkom 1. podstavkom ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja poslovnim subjektom. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo napominje kako je citirani članak 14. stavak 1. ZSSI-a propisan kao opće pravilo. Člankom 14. stavak 1. ZSSI-a propisana je beziznimna zabrana dužnosnicima da uz obnašanje javne dužnosti ujedno mogu obavljati i funkciju članova upravnih tijela i nadzornih odbora trgovačkih društava, odnosno navedenom odredbom nije propisana iznimka od zabrane istovremenog obnašanja neke od javnih dužnosti iz članka 3. stavka 1. i stavka 2. ZSSI-a i članstva u upravnim tijelima i nadzornim odborima trgovačkih društava, neovisno o njihovoj vlasničkoj strukturi i načinu imenovanja.

Stoga, u konkretnom slučaju dužnosnik Grgica Benutić ne može u razdoblju od 12 mjeseci od dana prestanka obnašanja dužnosti zamjenika gradonačelnika Grada Kaštela, obavljati funkciju člana uprave bilo kojeg trgovačkog društva pa tako i društva Reciklator d.o.o. budući da se radi o poslovima upravljanja poslovnim subjektom pri čemu nije od značaja vlasnička struktura tog trgovačkog društva.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnik Grgica Benutić, osobna dostava
2. Objava na internetskoj stranici Povjerenstva
3. Pismohrana